CELEX: 52013DC0353
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Repubblika Ċeka għall-2013 u li tagħti opinjoni tal-Kunsill dwar il-programm ta' stabbiltà tar-Repubblika Ċeka għall-2012-2016

|
			
		
		
		52013DC0353
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Repubblika Ċeka għall-2013 u li tagħti opinjoni tal-Kunsill dwar il-programm ta' stabbiltà tar-Repubblika Ċeka għall-2012-2016 /* COM/2013/0353 final - 2013/ () */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma
tar-Repubblika Ċeka għall-2013 
u li tagħti opinjoni tal-Kunsill dwar il-programm ta' stabbiltà
tar-Repubblika Ċeka għall-2012-2016
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta’ pożizzjonijiet baġitarji u
s-sorveljanza u l-koordinazzjoni ta’ politika ekonomika[1], u partikolarment
l-Artikolu 9(2) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra r-riżoluzzjonijiet
tal-Parlament Ewropew[3],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
għall-Impjiegi,
Wara li kkonsulta l-Kumitat Ekonomiku u
Finanzjarju,
Billi:
(1)       Fis-26 ta’ Marzu 2010,
il-Kunsill Ewropew qabel mal-proposta tal-Kummissjoni li tiġi mnedija strateġija
ġdida għat-tkabbir u l-impjiegi, bl-isem ta’ Ewropa 2020, li tkun
imsejsa fuq koordinazzjoni msaħħa tal-politiki ekonomiċi, li se
tiffoka fuq l-oqsma ewlenin fejn tenħtieġ azzjoni li tagħti
spinta lill-potenzjal tal-Ewropa għat-tkabbir sostenibbli u
l-kompetittività.
(2)       Fit-13 ta’ Lulju 2010,
abbażi tal-proposti tal-Kummissjoni, il-Kunsill adotta rakkomandazzjoni
dwar il-linji gwida ġenerali għall-politiki ekonomiċi tal-Istati
Membri u l-Unjoni (mill-2010 sal-2014) u fil-21 ta’ Ottubru 2010
adotta deċiżjoni dwar il-linji gwida għall-politika tal-Istati
Membri dwar l-impjiegi[4],
li flimkien jagħmlu "l-linji gwida integrati". L-Istati Membri
ġew mistiedna jqisu l-linji gwida integrati fil-politiki nazzjonali
tal-ekonomija u tal-impjiegi tagħhom.
(3)       Fid-29 ta' Ġunju 2012,
il-Kapijiet tal-Istat jew il-Gvern iddeċidew dwar Patt għat-Tkabbir u
l-Impjiegi li jipprovdi qafas koerenti għal azzjoni fuq livell nazzjonali,
ta' UE u taż-żona tal-euro, bl-użu tal-livers, l-istrumenti, u
l-politiki kollha possibbli. Huma ddeċidew dwar azzjoni li għandha
tittieħed fuq livell ta' Stat Membru, b'mod partikolari esprimew l-impenn
sħiħ tagħhom biex jintlaħqu l-objettivi
tal-Istrateġija Ewropa 2020 u biex jiġu implimentati
r-rakkomandazzjonijiet speċifiċi għall-pajjiż.
(4)       Fis-6 ta’ Lulju 2012,
il-Kunsill adotta rakkomandazzjoni dwar il-Programm Nazzjonali ta’ Riforma
tar-Repubblika Ċeka għall-2012 u ta l-opinjoni tiegħu dwar
il-Programm ta’ Stabbiltà aġġornat tar-Repubblika Ċeka
għall-2011-2015.
(5)       Fit-28 ta’ Novembru 2012,
il-Kummissjoni adottat l-Istħarriġ Annwali dwar it-Tkabbir[5], li ta bidu għas-Semestru
Ewropew tal-2013 għall-koordinazzjoni tal-politika ekonomika. Barra minn
hekk, fit-28 ta' Novembru 2012, il-Kummissjoni abbażi
tar-Regolament (UE) Nru 1176/2011 adottat ir-Rapport dwar
il-Mekkaniżmu ta’ Twissija[6],
li fih ma identifikatx ir-Repubblika Ċeka bħala wieħed
mill-Istati Membri li dwaru kellha titwettaq analiżi fil-fond.
(6)       Fl-14 ta’ Marzu 2013,
il-Kunsill Ewropew approva l-prijoritajiet sabiex ikunu garantiti l-istabbiltà
finanzjarja, il-konsolidazzjoni fiskali u l-azzjoni li
tħeġġeġ it-tkabbir. Huwa enfasizza l-ħtieġa li
titkompla konsolidazzjoni fiskali differenzjata u li tiffavorixxi t-tkabbir,
biex l-ekonomija jerġa’ jkollha kundizzjonijiet normali għas-self,
biex jiġu promossi t-tkabbir u l-kompetittività, biex jiġu
indirizzati l-qgħad u l-konsegwenzi soċjali tal-kriżi, u biex
tiġi mmodernizzata l-amministrazzjoni pubblika.
(7)       Fis-26 ta’ April 2013,
ir-Repubblika Ċeka ppreżentat il-programm ta’ konverġenza
tagħha tal-2013 li jkopri l-perjodu 2013-2016 u
fid-17 ta' April 2013 ippreżentat il-Programm Nazzjonali
ta’ Riforma tagħha għall-2013. Sabiex jitqiesu r-rabtiet ta'
bejniethom, iż-żewġ Programmi ġew ivvalutati fl-istess
waqt.
(8)       Abbażi tal-valutazzjoni
tal-programm ta' konverġenza tal-2013 skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li r-Repubblika Ċeka
naqqset id-defiċit nominali b'1,4 % tal-PDG mill-2009 sal-2012
bis-saħħa ta' sforzi ta' konsolidazzjoni, u dan, abbażi
tal-aspettazzjonijiet attwali, huwa d-direzzjoni li biha jiġi
kkoreġut id-defiċit eċċessiv. Ix-xenarju makroekonomiku li
jappoġġa l-projezzjonijiet baġitarji huwa plawżibbli. Skont
il-programm ta' konverġenza, it-tkabbir effettiv tal-PDG huwa mistenni li
jkun ta' 0 % u 1,2 % fl-2013 u fl-2014 rispettivament, meta kkomparat
ma' -0,4 % u 1,6 % fl-2013 u fl-2014 rispettivament fit-tbassir
tal-Kummissjoni tar-Rebbiegħa tal-2013. L-objettiv tal-istrateġija
baġitarja mfassal fil-programm huwa biex id-defiċit ġenerali
tal-gvern jibqa' taħt it-3 % tal-valur referenzjarju tal-PDG. Il-mira
tad-defiċit ġenerali tal-Gvern ta' 2,9 % tal-PDG fl-2013 hija
konformi mal-iskadenza għall-korrezzjoni tad-defiċit
eċċessiv stipulat fir-rakkomandazzjoni tal-Kunsill
tat-2 ta' Diċembru 2009. It-tbassir tal-Kummissjoni
tar-rebbiegħa tal-2013 jipprevedi li d-defiċit tal-gvern jkun ta'
2,9 % u 3 % tal-PDG fl-2013 u fl-2014 rispettivament. Hemm ir-riskju
ta' riżultat baġitarju li jkun agħar milli mistenni fl-2013
minħabba korrezzjonijiet addizzjonali fir-rimborż tal-fondi tal-UE.
Fuq punt pożittiv, dħul ta' darba relatat mal-irkantar ta' firxa ta'
frekwenzi ġodda tat-telekomunikazzjoni jista' jirriżulta
f'riżultat baġitarju aħjar milli mistenni fl-2013. Il-programm
ta' konverġenza jikkonferma l-objettiv ta' terminu medju preċedenti
ta' defiċit ta' 1 % tal-PDG, li b'mod adegwat jirrifletti r-rekwiziti
tal-Patt ta' Stabbiltà u Tkabbir. Id-defiċit strutturali tal-baġit
(ikkalkulat mill-ġdid) huwa previst li jiżdied b'0,3 %,
0,2 % u 0,5 % tal-PDG fl-2014, fl-2015 u fl-2016 rispettivament;
għalhekk l-ebda aġġustament għal objettiv ta' terminu medju
ma huwa previst fil-programm, li mhuwiex skont il-linja tal-Patt ta' Stabbiltà
u Tkabbir. Ir-rata ta' tkabbir tan-nefqa tal-gvern hija konformi mal-valur
referenzjarju tan-nefqa tal-Patt ta' Stabbiltà u Tkabbir tal-2014, iżda
tiddevja b'0,3 % u b'0,5 % tal-PDG fl-2015 u fl-2016 rispettivament.
Skont il-programm ta' konverġenza, il-proporzjon bejn id-dejn u l-PDG huwa
previst li jkompli jiżdied tul il-perjodu tal-programm, għalkemm
b'pass aktar kajman, u se jilħaq il-51,9 % tal-PDG fl-2016. 
(9)       L-irkupru ta' malajr u
fit-tul huwa mxekkel fir-Repubblika Ċeka minn tnaqqis ripetut fin-nefqa
tal-investiment pubbliku. Is-salvagwardja tan-nefqa li ttejjeb it-tkabbir
b'effett għoli multiplikattiv, inklużi proġetti kkofinanzjati
mill-fondi tal-UE, ma tgħinx biss biex jissaħħaħ l-irkupru
iżda tista' tikkontribwixxi biex ikunu indirizzati l-isfidi fuq terminu
twil. Effetti ta' tkabbir sostanzjali jistgħu jirriżultaw min-nefqa
li tagħti prijorità lil miżuri li għandhom l-għan li
jżidu l-impjiegi, ir-riċerka u l-innovazzjoni, l-edukazzjoni,
il-faċilitajiet għall-indukrar tat-tfal u l-proġetti
tal-infrastruttura. Fl-istess waqt, huwa kruċjali li jiġu
żgurati l-legalità, ir-regolarità u l-effiċjenza ta' dan l-infiq.
(10)     Sar progress limitat fl-2012
fuq ir-riforma tat-taxxa. Filwaqt li t-taxxa tat-trasferiment fuq il-proprjetà
immobbli żdiedet, ma ttieħdu l-ebda passi biex jiżdied il-livell
baxx ħafna tat-taxxi rikorrenti fuq il-proprjetà. Pjanijiet sabiex
tiġi introdotta taxxa fuq is-CO2 u jiġu aboliti l-eżenzjonijiet
mid-dazji tas-sisa fuq il-gass naturali għat-tisħin tħassru.
Ir-rata tat-taxxa impliċita fuq l-enerġija hija taħt il-medja
tal-UE u t-taxxi fuq il-vetturi li jiċċirkolaw għadhom baxxi
ħafna. Għad hemm ukoll sfidi strutturali fit-tassazzjoni
tax-xogħol li jaffettwaw b'mod partikolari dawk bi dħul baxx u
l-ħaddiema part-time. Sabiex jitnaqqsu d-diskrepanzi ttieħdu biss
passi marġinali fit-trattament fiskali tal-impjegati u tal-ħaddiema
li jaħdmu għal rashom. Ir-Republika Ċeka għandha lok fejn
tkompli ttejjeb l-effiċjenza tal-amministrazzjoni fiskali tagħha.
Fir-rigward tat-taxxa fuq l-introjtu, il-Gvern qed jippjana li jistabbilixxi
Punt tal-Ġbir Uniku fl-2015, li effettivamnet jissimplifika
l-amministrazzjoni fiskali u jgħin biex titnaqqas il-kumplessità
tas-sistema attwali. Madankollu, żvantaġġ tar-riforma huwa li
l-bażijiet tat-taxxa fuq l-introjtu personali, is-saħħa u
l-kontribuzzjonijiet soċjali mhux se jkunu armonizzati, u b'hekk se
jħallu parti kbira mill-benefiċċji potenzjali tar-riforma mhux
sfruttati. 
(11)     Ir-Repubblika Ċeka
għandha differenza fis-sostenibbiltà ta' 5,0 % tal-PDG, li hija
ogħla mill-medja tal-UE. Din id-differenza tirrifletti l-ispiża
tax-xjuħija prevista fuq terminu twil, li hija mmexxija
miż-żidiet mistennija fin-nefqa tal-pensjonijiet u
tas-saħħa kif ukoll fin-nefqa għall-kura fuq terminu twil. Sors
importanti għaż-żieda, li mhix sostenibbli, fin-nefqa
tal-pensjonijiet qiegħda fir-rata kajmana li biha l-età tal-irtitar
statutorja qed tiġi miżjuda, b'mod partikolari
għall-irġiel. Jekk tkun żgurata b'aktar ħeffa żieda
fl-età tal-irtirar statutorja meta mqabbla mal-leġiżlazzjoni attwali
u jekk tiġi marbuta mat-tul tal-ħajja, is-sostenibbiltà tas-sistema
tissaħħaħ b'mod sinifikanti. Barra minn hekk, formula
tal-indiċjar ibbażata fuq il-prezzijiet, meta implimentata fit-tul
tiġġenera ffrankar sostanzjali u fl-istess ħin tippreserva
l-poter tal-akkwist tal-pensjonanti. 
(12)     Kuntrarju għar-rakkomandazzjoni
tal-2012 speċifika għal-pajjiż, il-Gvern introduċa skema
ta' rtirar kmieni fl-2013, li toffri l-possibilità li tittieħed
il-pensjoni għal ħames snin qabel ma tintlaħaq l-età tal-irtirar
statutorja. Il-pensjonijiet antiċipati se jitħallsu mill-pilastru
(it-tielet) tal-kontribuzzjonijiet għall-pensjonijiet. Madankollu,
il-pilastru jgawdi minn sussidju statali sostanzjali permezz ta' kopagamenti
diretti u ta' tnaqqis fiskali fuq il-kontribuzzjonijiet. Irrispettivamnet minn
jekk il-kriterju għall-eliġibbiltà biex wieħed ikollu
aċċess għall-iskema hux effettivament se jintlaħaq minn
numru limitat ta' persuni, kif il-Gvern qed jistenna, il-miżura
tippermetti lill-benefiċjarji li jużaw is-sussidju pubbliku ġa
miġmugħ għal skop li jmur kontra l-politiki li jippromwovu
ħajja b'ħidma itwal. 
(13)     Iż-żieda mistennija
fis-saħħa u n-nefqa għall-kura fit-tul tipprovdi wkoll
kontribuzzjoni sostanzjali għall-ispiża tax-xjuħija u
d-differenza kbira fis-sostenibbiltà. Ir-riformi mmirati li jtejjbu
l-effiċjenza tas-sistema tas-saħħa permezz ta' trażżin
fin-nefqa u soluzzjonijiet orjentati aktar lejn is-suq ġew implimentati
fis-snin reċentti fir-Repubblika Ċeka. Madankollu għad hemm
il-problemi. Meta mqabbla ma' pajjiżi ora, is-sistema tas-saħħa
tar-Repubblika Ċeka għandha t-tendenza li tkun iċċentrata
fuq il-kura tal-isptar, li tagħti lok għall-ineffiċjenzi. Hemm
lok fejn jista' jkun imtejjeb l-għoti tal-kura bl-aktar mod klinikament
xieraq u kosteffetttiv, pereżempju billi l-ammissjoni titressaq għal
meta se ssir l-operazzjoni u billi jitnaqqas it-tul mhux approprjat ta'
rikoveru fl-isptarijiet tal-kura intensiva.
(14)     Previżjonijiet
reċenti tal-OECD juru li konverġenza totali fir-rati tal-impjieg
tan-nisa u tal-irġiel jwaqqfu t-tnaqqis previst fil-forza tax-xogħol
kollha kemm hi u jżidu per capita l-PDG b'daqs 16,5 %
sal-2030. Il-Gvern ippropona abbozz ta' Att
fit-22 ta' Mejju 2013 biex jintroduċi "gruppi ta'
tfal" immexxija minn nannies professjonali, akkumpanjati minn sussidji
fiskali għall-persuni li jipprovdu l-kura u l-familji li
jipparteċipaw. Dan huwa pass fid-direzzjoni t-tajba, iżda huwa biss
tweġiba parzjali għall-kwistjoni. Minkejja nuqqas kontinwu ta'
faċilitajiet għall-indukrar tat-tfal, b'mod partikolari għal dawk
ta' taħt it-tliet snin, m'hemmx pjanijiet sabiex jiżdied
appoġġ baġitarju għall-faċilitajiet tal-indukrar
tat-tfal ta' qabel il-pimarja. L-impjegabbiltà u l-parteċipazzjoni fis-suq
tax-xogħol tal-persuni bi żvantaġġi jibqgħu problema:
hemm lok sabiex tiżdied l-effiċjenza u l-effikaċja tas-servizz
pubbliku tal-impjiegi.
(15)     Ir-rakkomandazzjoni
speċifika għall-pajjiż tal-2012 dwar l-amministrazzjoni pubblika
semmiet speċifikament il-bżonn li tiżdied l-effiċjenza
tal-amministrazzjoni pubblika u li titqawwa l-ġlieda kontra l-korruzzjoni.
Madankollu, sar biss progress limitat fl-adottar tal-atti legali prijoritarji
skont l-istrateġija Ċeka ta' kontra l-korruzzjoni għall-2011-12.
Strateġija ġdida ta' kontra l-korruzzjoni għall-2013-14 adottata
mill-Gvern f'Jannar 2013 trid tiġi segwita bl-adozzjoni urġenti
ta' atti prijoritarji pendenti, bħall-Att dwar il-Ħaddiema
taċ-Ċivil. Din il-leġiżlazzjoni l-ġdida
jeħtieġ li tissepara adegwatament il-persuni maħturin
mill-persunal mhux politiku, tiggarantixxi l-indipendenza u l-istabbiltà
tal-uffiċjali tal-Istat kif ukoll toħloq sistema li tiffunzjona ta'
karrieri sabiex jitnaqqas iċ-ċaqliq tal-persunal għoli.
Ir-Repubblika Ċeka għamlet progress sostanzjali fl-implimentazzjoni
tal-Att tal-Akkwist Pubbliku, li daħal fis-seħħ
f'April 2012. Madankollu diffkultajiet fl-implimentazzjoni tal-Att
ġew irrappurtati mill-awtoritajiet lokali. Fir-rigward
tal-implimentazzjoni tal-fondi tal-UE, bosta mill-miżuri inklużi
fil-pjan ta' azzjoni sabiex jissaħħu s-sistemi ta' mmaniġjar u
kontroll kienu implimentati sal-aħħar tal-2012. Madankollu
l-Awtoritajiet Ċeki se jkollhom jiżguraw il-monitoraġġ
kontinwu tal-pjan ta' azzjoni. 
(16)     Fil-livell ta' edukazzjoni
obbligatorja, l-istudenti Ċeki jġibu kollox ma' kollox riżultati
medji meta mqabblin internazzjonalment. Fil-matematika u x-xjenza, madankollu,
ir-riżultati tat-tagħlim iggravaw b'mod rapidu biż-żmien.
L-awtoritajiet Ċeki rrispondew b'sett ta' miżuri li jirrikjedu
l-iżvilupp ta' standards ta' edukazzjoni minimi, li għandhom jintużaw
għall-ittestjar tal-istudenti fuq skala nazzjoanli. Madankollu, sistema
aktar integrata għandha tiġi żviluppata, biex tiżgura li
l-istudenti, l-għalliema u l-iskejjel li ma jkollhomx prestazzjoni tajba
fit-testijiet jirċievu appoġġ sistematiku biex il-livell
tal-ambizzjoni tar-riforma jkompli jogħla. L-isfida prinċipali li
s-sistema Ċeka ta' edukazzjoni għolja qed tiffaċċa hija li
tiżgura li l-għadd ta' studenti li dejjem qed jikber, ikollhom
il-ħiliet meħtieġa biex ikollhom suċċess fis-suq
tax-xogħol. Riforma fl-Att dwar l-Edukazzjoni Għolja qed jiġi
diskuss sabiex jiġu introdotti arranġamenti ta' finanzjament
differenzjati kif ukoll jissaħħaħ l-akkrediment. Hemm proposti
relevanti u ambizzjużi, għalkemm l-impatt reali tagħhom se
jiddependi fuq id-disinn finali tar-riforma. L-awtoritajiet qed jippjanaw ukoll
li jadottaw standards ta' evalwazzjoni riveduti għall-finanzjament
tal-istituzzjonijiet ta' riċerka. Żieda fil-kwota tal-indikaturi ta'
kwalità, inkluż it-tisħiħ tal-kollaborazzjoni mas-settur
kummerċjali, jgħinu lis-sistema Ċeka ta' riċerka u
innovazzjoni tilħaq livell ta' eċċellenza ogħla.
(17)     Ir-Repubblika Ċeka
għandha l-ogħla għadd ta' professjonijiet irregolati fost
l-Istati Membri tal-UE. Konsultazzjoni pubblika dwar ir-reviżjoni
tal-qafas regolatorju għall-professjonijiet twettaq fl-2012 u
r-riżultati se jiġu ppreżentati fl-2013. Dan huwa pass
importanti sabiex jitnaqqsu jew jiġu eliminati l-ostakoli għal dawk
il-professjonijiet li għalihom ir-regolamentazzjoni mhijiex
meħtieġa jew hija kkunsidrata eċċessiva (fosthom it-tul ta'
apprendistat obbligatorju) u li għalihom aċċess aktar faċli
jista' jiftaħ aktar impjiegi u tkabbir. Minkejja t-titjib fis-snin
reċenti, ir-Repubblika Ċeka għad għandha waħda
mill-ogħla intensitajiet fl-UE, b'mod partikolari fis-setturi tal-bini u
tal-enerġija.
(18)     Fil-kuntest tas-Semestru
Ewropew, il-Kummissjoni għamlet analiżi komprensiva tal-politika
ekonmika tar-Repubblika Ċeka. Hija vvalutat il-programm ta’
konverġenza u l-programm nazzjonali ta’ riforma. Hija qieset mhux biss
ir-rilevanza tagħhom għal politika fiskali u soċjoekonomika
sostenibbli fir-Repubblika Ċeka iżda wkoll il-konformità tagħhom
mar-regoli u l-gwida tal-UE, fid-dawl tal-ħtieġa li
tissaħħaħ il-governanza ekonomika ġenerali tal-Unjoni Ewropea
billi jiġi pprovdut kontribut fil-livell tal-UE għad-deċiżjonijiet
nazzjonali futuri. Ir-rakkomandazzjonijiet tagħha skont is-Semestru
Ewropew huma riflessi fir-rakkomandazzjonijiet minn (1) sa (7) hawn taħt.
(19)     Fid-dawl ta’ din
il-valutazzjoni, il-Kunsill eżamina l-Programm ta’ Konverġenza
tar-Repubblika Ċeka, u l-opinjoni tiegħu[7] hija riflessa b’mod partikolari
fir-rakkomandazzjoni (1) hawn taħt,
B’DAN JIRRAKKOMANDA li r-Repubblika
Ċeka għandha tieħu azzjoni fil-perjodu 2013-2014 biex:
1.           Timplimenta kif previst
il-baġit għas-sena 2013 sabiex tikkoreġi d-defiċit
eċċessiv fl-2013 b'mod sostenibbli u twettaq l-isforz ta'
aġġustament strutturali speċifikat fir-rakkomandazzjonijiet
tal-Kunsill skont il-PDE. Mis-sena 2014 'il quddiem, issaħħaħ u
timplimenta bir-reqqa l-istrateġija tal-baġit, appoġġata
b'miżuri suffiċjentement speċifikati, sabiex tiżgura sforz
fiskali adegwat biex tagħmel progress suffiċjenti lejn l-objettiv ta'
terminu medju. Tagħmel prijorità n-nefqa li ttejjeb it-tkabbir inkluż
twettaq fil-ħin il-proġetti kkofinanzjati mill-fondi tal-UE li jifdal
skont il-qafas finanzjarju attwali. 
2.           Tnaqqas il-livel għoli
ta' tassazzjoni fuq ix-xogħol billi titfa' taxxi fuq oqsma inqas
detrimentali għat-tkabbir, bħat-taxxi rikorrenti fuq id-djar u taxxi
fuq il-vetturi li jiċċirkolaw. Tnaqqas aktar id-diskrepanzi
fit-trattament tat-taxxa bejn min hu impjegat u min jaħdem għal rasu.
Ittejjeb il-konformità fiskali u tnaqqas l-ispejjeż ta' konformità billi
tistabbilixxi Punt tal-Ġbir Uniku u tarmonizza l-bażijiet tat-taxxa
għat-taxxa fuq l-introjtu personali u l-kontribuzzjonijiet soċjali u
tas-saħħa.
3.           Tħaffef biex
iżżid l-età tal-irtirar statutorja meta mqabbla
mal-leġiżlazzjoni attwali, tintroduċi rabta ċara bejn l-età
tal-irtirar statutorja u t-tul tal-ħajja, u tirrevedi l-mekkaniżmu
tal-indiċjar. Takkumpanja ż-żieda fl-età tal-irtirar ma'
miżuri li jixprunaw l-impjegabbiltà ta' ħaddiema akbar fl-età u
tnaqqas il-mod kif wieħed jirtira kmieni. B'mod partikolari,
tneħħi s-sussidju fuq l-iskema ta' rtirar kmieni. Tieħu
miżuri biex ittejjeb b'mod sinifikanti l-effiċjenza tan-nefqa
għall-kura tas-saħħa, b'mod partikolari għall-kura
fl-isptarijiet.
4.           Tieħu miżuri biex
issaħħaħ l-effiċjenza u l-effikaċja tas-servizz
pubbliku tal-impjiegi. Iżżid b'mod sinifikanti d-disponibbiltà
tal-faċilitajiet inklussivi għall-indukrar tat-tfal b'fowkus fuq
it-tfal ta' mhux aktar minn tliet snin, u l-parteċipazzjoni tat-tfal Rom
b'mod partikolari billi tadotta u timplimenta l-liġi dwar
il-faċilitajiet privati għall-indukrar tat-tfal u
ssaħħaħ il-kapaċitajiet tal-faċilitajiet pubbliċi
għall-indukrar tat-tfal.
5.           Tiżgura
l-implimentazzjoni tal-istrateġija ta' kontra l-korruzzjoni
għall-2013-2014. Tadotta Att dwar il-Ħaddiem taċ-Ċivil li
għandu jiżgura servizz amministrattiv tal-Istat stabbli,
effiċjenti u professjonali. Ittejjeb l-immaniġjar tal-fondi tal-UE
fid-dawl tal-perjodu ta' programmar 2014-2020. Issaħħaħ
il-kapaċità tal-implimentazzjoni tal-offerti pubbliċi fuq livell
lokali u reġjonali. 
6.           Tistabbilixxi qafas
komprensiv ta' evalwazzjoni fl-edukazzjoni obbligatorja, u tieħu
miżuri mmirati biex tappoġġa l-iskejjel li jikklassifikaw 'l
isfel fir-riżultati tat-tagħlim. Tadotta miżuri biex ittejjeb
l-akkreditazzjoni u l-iffinanzjar tal-edukazzjoni għolja. Iżżid
il-kwota ta' finanzjament abbażi tal-prestazzjoni tal-istituti ta' riċerka.
7.           Billi tibbaża fuq
l-eżami li jinsab għaddej, tipproċedi b'riforma
fil-professjonijiet irregolati, billi żżid jew telimina l-ostakli
għad-dħul u għar-riżervi tal-attivitajiet fejn huma
ġġustifikati. Tieħu aktar miżuri biex ittejjeb
l-effiċjenza tal-enerġija fis-setturi industrijali u tal-bini. 
Magħmul fi Brussell,
                                                                       F'isem
il-Kunsill
                                                                       Il-President
[1]               ĠU L 209, 2.8.1997, p. 1.
[2]               COM(2013) 353 finali.
[3]               P7_TA(2013)0052 u P7_TA(2013)0053.
[4]               Id-Deċiżjoni tal-Kunsill 2013/208/UE
tat-22 ta' April 2013.
[5]               COM(2012) 750 finali.
[6]               COM(2012) 751 finali.
[7]               Skont l-Artikolu 9(2) tar-Regolament (KE)
Nru 1466/97.